Eurovision Song Contest 2016
Den 61. Eurovision Song Contest hat seng zwou Halleffinallen den 10. an 12. Mee, a seng Finall de 14. Mee 2016 am "Ericsson Globe" an der schweedescher Haaptstad Stockholm. D'Presentateure fir de Concours sinn de Måns Zelmerlöw, Gewënner vum Eurovision Song Contest 2015, an d'Petra Mede, dat schonn 2013 den ESC moderéiert hat.

Lëtzebuerg hat och, wéi déi 22 Joer virdru, fräiwëlleg net matgemaach. Och Portugal, Monaco, Andorra, d'Slowakei an d'Tierkei hu fräiwëlleg net matgemaach. Rumänien gouf vum Organisateur disqualifizéiert wéinst finanzielle Problemer. Australien war no 2015 fir déi zweete Kéier nees dobäi (als associéiert EBU-Member). Am Ganzen hunn 42 Länner matgemaach.

Verschidden Interprete ware scho virdrun emol eng Kéier dobäi, den Deen fir Bosnien an Herzegowina 2004, d'Poli Genowa fir Bulgarien 2011, d'Greta Salóme fir Island 2012 (mam Jónsi), den Donny Montell fir Litauen 2012, d'Ira Losco fir Malta 2002, d'Kaliopi fir d'Republik Mazedonien 1996 an 2012, de Bojan Jovović vun der Grupp Highway fir Montenegro 2005 (Member vun No Name, fir Serbien a Montenegro) an de Johannes Nymark vun der Grupp Lighthouse X fir Dänemark 2014 (Begleedungsgesank vum Emma Marrone fir Italien).

Zanter 2008 gëtt et e puer Deeg virun der Finall zwou Halleffinallen, aus deenen déi zéng éischtplacéiert d'Finall erreechen. Sechs weider Länner si scho fir d'Finall qualifizéiert: déi Grouss Fënnef (Big-5) vun der European Broadcasting Union (Däitschland, Frankräich, Groussbritannien, Italien a Spuenien) an och d'Land dat d'Organisatioun iwwerholl hat, déi Kéier Schweden.

Den 18. Februar 2016 huet d'EBU eng Ännerung ugekënnegt an der Manéier fir d'Punkten ze verginn, fir datt d'Ofstëmmung méi transparent gëtt a bis zum Schluss méi spannend bleift. An dësem Joer ginn d'Punkte vun der Jury a vun der Telefonofstëmmung net pro Land kombinéiert, mä separat verginn. Domat vergëtt dann all Land zweemol zwielef Punkten, also duebel esouvill wéi zanter 1975 üblech. D'Vertrieder vun de Länner ginn nëmmen nach déi 12 Punkte vum beschtplazéierte Lidd vun der Jury un, d'Punkten 1 bis 8 an di 10 Punkte ginn dobäi, wéi zum Deel schonn an de Jore virdrun, nëmmen ageblennt. Nodeem d'Punkte vun der Jury all vergi goufen, ginn all Punkten aus dem Televoting vun alle Länner kombinéiert. D'Plazéierunge 26-11 vum Publikumsvoting ginn ageblennt. D'Moderatore liesen dann déi kombinéiert Punkte vir, ugefaange mam Land, mat de mannste Punkten.

Déi éischt Plaz krut d'Vertriederin vun der Ukrain, d'Jamala mam Lidd 1944 mat engem Total vu 534 Punkten an engem Virspronk vun 23 Punkte virum Dami Im (Australien). Déi drëtt Plaz krut de Sergei Lasarew, dee fir Russland ugetruede war.

Fir d'Ukrain war et déi 2. Kéier no 2004, datt et de Grand Prix gewonnen hat, an déi meeschte Punkten am Televoting vum Publikum krut.

Halleffinallen

1. Halleffinall 
Déi éischt Halleffinall war den 10. Mee 2016.

Déi genee Punkteverdeelung gouf eréischt no der Finall bekannt gemaach fir eng Beaflossung an der Finall ze vermeiden. An d'Finall koumen déi faarweg markéiert Länner.

Ofstëmmungsberechtegt bei där Halleffinall waren d'Länner déi matgemaach hunn an zousätzlech Frankräich, Schweden a Spuenien.

2. Halleffinall 
Déi zweet Halleffinall war den 12. Mee 2016.

Déi genee Punkteverdeelung gouf eréischt no der Finall bekannt gemaach fir eng Beaflossung an der Finall ze vermeiden. An d'Finall koumen déi faarweg markéiert Länner.

Ofstëmmungsberechtegt bei där Halleffinall waren d'Länner déi matgemaach hunn an zousätzlech Däitschland, Groussbritannien an Italien.

Finall 
D'Finall war de 14. Mee 2016.

Déi 26 Länner an der Finall waren:
 Déi "Grouss 5" (Big-5) Frankräich, Däitschland, Spuenien, Italien a Grousbritannien
 D'Gaaschtland, Schweden
 Déi bescht 10 Länner aus der éischter Halleffinall
 Déi bescht 10 Länner aus der zweeter Halleffinall

Am Fall vu Punktegläichheet hätt dee mat der héchster Eenzelwäertung gewonnen. Ofstëmmungsberechtegt bei der Finall waren all 42 Länner déi matgemaach hunn.

Um Spaweck 

 Offiziell Säit vum ESC
 Offiziell Säit vum NDR fir de Contest

2016
Musek 2016
Stockholm